khistorydata/jeongjo-sjw-relations huggingface dataset:
정조 3년
己亥六月二十六日卯時。上御集祥門西夾室。都監堂上入侍時。左副承旨鄭元始。假注書李百亨。記注官崔大奎。記事官金健修。都監堂上鄭民始。以次進伏訖。上曰。御製輓章粧䌙乎。民始曰。爲之矣。上曰。望哭儀註添入乎。元始曰。禮房承旨。昨已爲矣。上命書傳敎曰。下玄宮時擧哀處所。以魂宮內神門外爲之。返虞時迎哭處所。以魂宮外神門外爲之。竝隨地之宜。坐向磨鍊以入。勿出朝報又命書傳敎曰。園所旣不設欑宮。直詣隧道閣者。爲除糜費也。布帳不設。則帳外排立之軍。除亦無妨。且是霎時之間。勿爲磨鍊。又命書傳敎曰。下玄宮及返虞哭禮時。出還宮自魂宮門爲之。旣是咫尺。侍衛雲寶劍外。但以入直磨鍊。槍劍及挾輦軍副輦儀仗。竝勿磨鍊於節目事分付。勿出朝報上曰。下玄宮時哭臨時。只二品以上入門內。命書傳敎曰。前翰林李信祜敍用。口傳付職。元始曰。檢閱李信祜敍用付職事。命下矣。左右史不備。卽爲牌招察任。何如。上曰。依爲之。出擧條上命退。諸臣以次退出。
정조 3년
己亥六月二十六日午時。上御誠正閣。都監堂上入侍時。左副承旨鄭元始。假注書李百亨。記注官崔大奎。記事官金健修。戶曹判書金華鎭。兵曹參判鄭民始。以次進伏訖。記事官李信祜。追後入侍。上曰。戶判何時入來乎。華鎭曰。俄纔入來矣。上曰。卿近日連爲勞悴矣。然夜則家宿。謂之夙夜奔走則不可。今日何不早入來乎。華鎭曰。未及入來矣。華鎭曰。孝徽宮懸板。依孝明殿。揭於正堂乎。上曰。可也。上曰。輓章已入之否。民始曰。今方改竹矣。上曰。出去入之。命都監堂上先退。上曰。前後全羅監司。誰以善治名乎。元始曰。鄭亨復善爲之矣。上曰。其外有誰。元始曰。故大臣元仁孫。亦善爲云矣。上曰。明日別奠祭文當書下。紙及筆硯入之。賤臣承命捧入。上曰。右副承旨入侍。出榻敎洪樂彬承命以入。上命寫祭文。又命百亨曰。注書與右副分排書之。賤臣承命分寫訖。上曰。禮房承旨入侍。出榻敎尹冕東承命以入。上曰。他承旨入侍。出榻敎沈頥之承命以入。上命冕東校準。命頤之讀奏訖。元始曰。下番翰林李信祜入來。入侍之後。事當上番。兼春秋出去。下番兼春秋陞爲上番。而下番兼春秋金健修。徑先出去。事甚未安。從重推考。何如。上曰。依爲之。出擧條上命退承史。以次退出。
정조 3년
行都承旨沈頤之坐。左承旨尹冕東坐直。右承旨蔡弘履坐。左副承旨鄭元始坐。右副承旨洪樂彬坐直。同副承旨尹塾坐。注書鄭東浚仕李兢淵病。假注書李百亨仕直。事變假注書朴奎淳仕。
정조 3년
仁穆王后忌辰齋戒。
정조 3년
洪樂彬啓曰。大司憲趙時俊未肅拜。執義兪彦鏶在外。掌令金鍾厚在外。南鶴聞呈辭。持平洪樂淵受由在外。李濟萬呈辭。今日以監察茶時之意。敢啓。傳曰。知道。
정조 3년
鄭元始啓曰。左邊捕盜大將具明謙。以道路摘奸事。園所出去矣。所受命召來請還納。何以爲之。。敢稟。傳曰。仍佩往來。
정조 3년
傳于洪樂彬曰。差備中官宋來泰。令該府處之。
정조 3년
傳于尹冕東曰。諸承旨持公事入侍。
정조 3년
尹冕東啓曰。實錄堂上蔡濟恭。連違召命。不爲行公。事甚未安。卽爲牌招察任。何如。傳曰。允。
정조 3년
洪樂彬啓曰。明日次對。憲府無進參之員。除在外受由在外外。未肅拜呈告人員。竝待開門牌招。何如。傳曰。允。
정조 3년
尹冕東。以禮葬都監郞廳。以都提調意言啓曰。表石前面御筆一本及陰記一件粧簇以入之意。敢啓。傳曰。知道。
정조 3년
正言徐有鍊疏曰。伏以臣於前後。濫叨臺省。冒膺恩命者。豈眞謂臣之見識言議。可堪其言責之萬一哉。誠以大論方張。沐浴義重。他不暇顧。一再出肅。而未能出一言論一事。以效一日之責。其不合於淸朝耳目之任。不待人言。而臣固自知矣。果於向來。臺章荐發。皆以臺閣諸臣之緩於懲討。譏斥轉深。或謂之不可謂國有三司。或謂之臺省之不得其人。臣亦伊時諸臺中一人耳。自見此疏。惶懍縮伏。惟嚴誅是俟。今玆薇垣除命。忽下於千萬夢想之外。臣誠惝怳震剝。莫知措躬之所也。鳴呼。臣忱誠淺薄。未能格天。忍與君父之讎。訖今幾載。共戴一天。竟未能沬血碎首。獲請乃已。則人言之來。固所甘心。從今以往。臣於臺端一步。便成鐵限。臣之踪地之危蹙。不待臣言之畢。而天日之明。想己俯燭之矣。顧今合辭齊籲之日。臣何敢言私。而廉隅重防。亦不得不顧。頃於召牌之下。敢速違逋之罪。斧銊之誅。自分難逭。不圖寬假之聖恩。只降問備之薄勘。臣驚惶感激。以首頓地。不省四體之爲臣有也。雖然臣之情勢。如右所陳。反復思量。進身無路。玆敢略暴危懇。仰瀆崇聽。伏乞聖上。俯賜諒察。特命亟削臣職。仍治臣罪。以肅朝綱。以安賤分。不勝大幸。臣旣不以言官自處。則宜不敢開口論事。而憂憤所激。輒此尾陳。惟聖明澄省焉。噫嘻痛矣。鄭妻島置之擧。是何失刑之至於此也。此賊之千妖萬惡。傾海罄竹。實難殫紀。而若其圖危宗社。謀逼聖躬。罔非此賊之罪案也。人有如是之罪。而罰止如是之薄。則其可曰國有三尺。而亂臣賊子。尙可以懲懼之哉。殿下旣知其處城外之失於寬。而有此處分。抑未知今日之置島中。果不失於寬乎。日前儒賢疏批之始下也。臣私竊以爲。今而後。王章快伸。國賊伏法。而天地神人之憤。始可以少洩矣。臣終夜不寐。顒俟處分之下矣。畢竟磨勘。不過畿島出置而止。臣誠愕然失圖。直欲痛哭而太息也。嗚呼。此誠何等時也。國勢孤危。民彝斁絶。一種凶逆之徒。層生疊出。訖無止息之期。則又不知何樣禍機。伏於何處。而發於何時也。思之及此。不覺懍然而心寒。當此之時。不思所以振刷綱紀。勦絶亂本之圖。而猶爲此泄泄姑息之擧。臣恐若此不已。則四百年宗社。將不知稅駕之所矣。惟我聖明之爲宗社深遠慮。固無所不用其極。而獨於宗社之賊。必欲涵容而曲貸之。臣實不敢知聖意之攸在也。雖以先大王鍾愛之故。有不忍於加誅。而此有不然者。若使此賊之妖凶罪惡。一分彰著於先大王在宥之日。則先大王何嘗以平日之鍾愛。不置之誅逆之當律乎。臣謂殿下所以仰體先王之意者。惟在於斷以公法。而不在乎貸以私恩也。惟彼龜柱之爲諸逆之窩窟根柢。亦與鄭妻無間。其三案大罪。已是亘萬古所無之凶逆。而況復量翼𨩌諸賊之出。而此賊之窮凶情迹。尤益彰露。則此豈可以一刻容貸於覆載之間者哉。前後三司之請。近者喉院之啓。可見輿情之愈往愈激。而殿下牢拒公議。不賜兪音。徒使群下之瀝血而陳請者。便作紙上之空言。此豈所以望於殿下者哉。臣愚死罪。竊不能無憾於天地之大也。嗚呼。聖王之所作爲。必循人心。人心所在。天意可見。今玆兩賊之罪。上自卿大夫。下至隷儓之賤。遠而八方之民。皆曰可殺。而我殿下獨靳其加戮。此雖欲屈公法。以全私恩。而其如咈人心違天意。何哉。伏願聖上。深爲宗社之計。快施兩賊之誅。以洩輿憤。以伸國法焉。答曰。省疏具悉。所陳事悉諭。於前後三司之批。爾其勿辭察職。
정조 3년
大司諫李奎緯。正言安廷玹等箚曰。伏以鄭妻之劇逆。雖以我殿下仁聖。而終至減死而已乎。出置島中之擧。大拂于國人皆曰。可殺之論。而議者猶以爲賢乎已者。只以姑弭其坐在城外姦變不測之患也。臣等卽招金吾吏。詳聞其行色。隨往婢僕之過多。此已可慮。至於防守一節。元無朝家指揮。故一入之後。薪水出入。隣里來往。守臣無所關涉。而屋籬亦極疎短云。彼自知其罪。爲神人所不容者。今玆薄竄。適增其狠毒之性。禁防苟不嚴密。則以彼至妖至惡之物。死中求生之計。挾萬金之貲。門生故吏。遍於中外。其有所欲爲。豈以一帶水而不能有爲哉。名爲置島。實則無異在城外時。思之及此。凜然心寒。伏願聖明。亟命地方官。崇其堵墻。堅其外門。多定校卒。嚴加把守。凡日用之物。往來之人。一一自官檢察。然後許入許出。一如金吾重囚之爲。毋或秋亳放過。以待正法之日。而其前守臣。若或慢忽解弛。則斷以護逆之律事。急急命下焉。抑臣等目下。又有駭惋者。我聖上於年前。特命除罪人倍道之規者。聖意至仁。莫不感嘆欽仰。今番尹僖東之拿來也。日字多稽。聖上曲軫恤囚之念。以如有病故。須盡救療。勿爲趲程之意。至命馳驛。分付則身爲押來都事者。宜體聖敎。視症進止。而臣等伏聞僖東。行到板橋。聞此下敎。泣請都事。以聖敎如此。今日少息。明日入城之意。哀乞甚懇。都事終不肯聽。一直驅來。竟至致命於江上云。雖微上敎。罪人有病。則或狀聞或報府例也。今此强其不忍。終使聖上好生之至意。閼而不行。是誠何心。惟玆僖東。殿下必欲生之。而都事促其死。此路一開。日後朝臣之有罪被拿者。幾人能免於此。事甚痛駭。臣等竊謂當該都事。亟施竄配之典。可也。而方在拿囚。固當姑俟處分。而臣等過慮。竊恐聖上平日。每多寬恕之政。此或傅之薄勘。玆敢先事謦欬。竝乞省察焉。取進止。答曰。省箚具悉。上款事思欲量處。下款事先已拿處。當酌勘矣。
정조 3년
江原監司李亨逵疏曰。伏以邦運不幸。仁淑元嬪。奄然薨逝。下情驚隕。曷有其極。念臣猥以無似。過沐洪造。翺翔近密。殆將帀歲。而旋又出膺方面之任者。行且一年而强半矣。耿耿寸心。惟在殫誠竭慮。少效塵刹之報。而觸事生疣。無往非罪。竟未能革一弊而興一利。慰關東士民之望。副聖朝委寄之眷。反顧循省。慙惶靡措。理宜早解重擔。歸守拙分。竊庶幾毋犯古人不克知止貪進無懨之戒。而不幸昨年。穡事歉荒。賙賑方張。自春徂夏。未敢言私。一味蹲仍。每接邑報。行見民飢。則憂懼薰心。殆忘寢食。而繄初汔今。特蒙我聖上如傷惻怛之德。凡所以散貸而極活者。靡不用極。申飭而董勵者。至爲嚴截。臣於是。與各邑守宰。怵惕震懍。交相責勉。餱糧之分給。饘粥之設餽。一遵式例。無或違越。自正月至五月。合十四巡之間。倖無顚連捐瘠之患。而今則兩麥次第成熟。其所登稔。挽近罕有。山野之節候差殊。收獲之早晩不同。故設賑十五邑中。或有去巡已爲撤賑處。或有今巡始乃撤賑處。而至於目下。擧皆了當。言念民事。寧不萬幸。噫。臣之戴罪强顔。冒據匪據者。專爲賑事。而顧今賑事。又已畢矣。若蒙上天曲遂之仁。特降卽日鞶褫之恩。則臣身榮感。固不可言。而朝家處分。恐亦得當矣。抑臣且有區區悲若之情。臣生世險釁。早失怙恃。聸依爲命者。惟是松楸。而身係朝籍。不能以時省掃。昨嵗辭陛之時。亦因朝令催促。又不得陳情歷省。霜露屢降。感切于中。況臣以支子。祠版旣不得將來任所。今若及時解歸。伸此至情。則臣雖滅死萬萬。無餘恨矣。至如穀簿之磨勘。狀本之修啓。須代之際。日字有裕。似無窘急之慮。玆敢不避鈇銊之誅。悉暴肝膈之懇。伏乞聖慈天地父母。諒臣言之非出飾讓。亟許鐫遞臣職名。俾安私分。仍治其瀆擾之罪。以肅朝綱。千萬幸甚。答曰。省疏具悉。本職許遞焉。
정조 3년
洪忠監司李命植疏曰。伏以邦運不幸。仁淑元嬪。奄忽薨逝。驚慟之情。中外惟均。仍伏念臣於月前。冒上辭疏。顒竣恩遞。及承批旨。大失所圖。猥瀆之懼。懇急之私。兩下相薄。氷炭交中。夫刺史之尊。衣錦之還。古人所榮。祿食有餘。家眷無饑。私計甚宜。且臣受恩如天。圖報無堦。赴蹈是甘。隕結爲期。則豈敢爲愛身求便之計哉。苟非有至難之勢。至切之懇。何故而犯不測之誅。煩至尊之聽。而不自知止乎。臣本荏弱恇怯。此來以後。不敢爲剛核之治。一切用寬大之政。日月已久。聞見已熟。百度弛縱。一路上下。殆不知有按察之司。噫。臣非樂爲也。而其負國家則大矣。自悼自訟。憂疑成病。證形多端。不可名狀。盖臣蒲柳之質。本來早衰。牙齒全脫。髭鬚渾白。右耳偏聾。左臂不遂。浮脹之候。已成二十年貞疾。今則氣息綿綴。食飮頓廢。忽忽如忘。芒芒如癡。眞元大下。殆若下山之日。神識昏短。不記昨日之事。進退劇歇。今己四朔于玆矣。近因暑熱所崇。諸證越添。涔涔落席。流金之節。掩門深伏。猶患寒氣之相觸。終晝噉食。不過數匙。每致乾嘔之不止。溏泄交作。眩暈苦㞃。㱡㱡垂盡。公務都廢。一身生死。雖不足有無。其於民邑之受病。所關非細矣。伏乞聖慈。曲垂哀憐。特許鐫遞。俾公事無滯。私憂得解焉。噫。臣旣情理如此。疾病又如此。若使溘先朝露。不能復登文石之陛。獲承日月之光。終至飮恨於泉下。則豈不悲哉。臣不勝戰栗祈懇之至。答曰。省疏具悉。言私至此。本任許解。
정조 3년
左議政徐命善箚曰。伏以臣昨伏承提擧禁營之命。而臣方帶訓局。則軍門提擧。本無竝兼之例。敢陳短箚。恭竢處分焉。取進止。答曰。省箚具悉卿懇。箚辭若此。卿之兼帶禁衛營都提擧之任。纔命勉副矣。仍傳曰。此批答遣史官傳諭于左議政。
정조 3년
己亥六月二十七日申時。上御誠正閣。諸承旨持公事入侍時。左承旨尹冕東。右副承旨洪樂彬。假注書李百亨。記事官金健修李信祜。以次進伏訖。上曰。訓鍊大將洪國榮。園所往來時。仍佩往來。出榻敎上曰。秋享大祭祭報府入之。冕東讀奏訖。仍命諸承旨各奏公事。上曰。三明日次對。進定於明日。上曰。大臣兼二軍門提調。前例有無知入。賤臣承命。以無前例知入。上曰。左相兼帶禁衛營都提擧許副。上命退。承史以次退出。
정조 3년
行都承旨沈頤之坐。左承旨尹冕東坐直。右承旨蔡弘履坐。左副承旨鄭元始坐直。右副承旨洪樂彬坐。同副承旨尹塾坐。注書鄭東浚仕李兢淵病。假注書李百亨仕直。事變假注書朴奎淳仕。
정조 3년
宣懿王后忌辰齋戒。
정조 3년
洪樂彬啓曰。大司憲趙時俊牌不進。執義兪彦鏶在外。掌令金鍾厚在外。南鶴聞陳疏留院。持平洪樂淵受由在外。李濟萬牌不進。今日以監察茶時之意。敢啓。傳曰。知道。
정조 3년
傳于鄭元始曰。大臣備局堂上引見。
정조 3년
傳于尹冕東曰。坐直承旨入侍。
정조 3년
有政。吏批。判書鄭尙淳病。參判兪彦鎬進。參議柳戇病。左承旨尹冕東進。啓曰。判書鄭尙淳。參議柳戇。俱以病不來。小臣獨政未安。何以爲之。敢稟。傳曰。仍爲之。又啓曰。洪忠監司及江原監司。今當差出。而擬望之人乏少。他道守令竝擬。何如。傳曰。允。以鄭弘淳爲禁衛都提調。趙㻐爲知經筵。李明中爲洪忠監司。具㢞爲江原監司。李樂培爲戶曹正郞。奇彦鼎爲奉常正。恩彦君䄄爲宗簿提調。承文著作單朴載德。校書著作單孫處仁。接慰官單柳孟養。
정조 3년
兵批。判書權噵病。參判鄭民始病。參議柳義養病。參知鄭宇淳入直進。左副承旨鄭元始進。副司直李命植李亨逵。
정조 3년
以持平李濟萬牌不進罷職傳旨。傳于鄭元始曰。只推。
정조 3년
傳于尹冕東曰。推考房承旨入侍。
정조 3년
再政。吏批。以鄭梡爲敬陵令。金煹爲司饔僉正。鄭志儉爲應敎。黃景源爲同成均。徐有隣爲同經筵。李徽之爲司宰提調。鶴城君楡海溪君爲司饔提調。金聖規爲司䆃僉正。李東迪申光鼎爲監察。鄭若淳黃延祚爲禁府都事。朴斗相爲瓦署別提。權顯範爲引儀。睦萬中爲尙衣別提。黃鱗采爲禮賓主簿。金匡國魚史弼爲活人別提。卜台衡爲造紙別提。李煒爲廣興主簿。朴天行爲掌樂主簿。羅處大爲溫陵參奉。學生李義淵贈持平特贈事承傳。
정조 3년
尹冕東。以禮曹言啓曰。臣光漢。漢城府右尹臣李性源。進詣園所。與都監堂上臣具善復。園所火巢定界處。同爲巡審。而自主峰輦巖下。西邊。屛門峴。至新木橋大路爲限。南邊。新木橋大路。由祭基峴。至舍人洞爲限。東邊。舍人洞。由上上峰。至主峰輦巖下爲限。摠計周回可十里有餘矣。卽爲分界立標。而令本園守奉官。頻頻摘奸。各別禁伐。以爲樹木長養之地。而四面定界處。趁卽開鑿之意。分付漢城府及當部。火巢內新入民田二十八卜。令戶曹發遣郞廳。打量給價。何如。傳曰。允。
정조 3년
尹冕東。以園所都監言啓曰。丁字閣及齋室塗褙畢役。各所工匠募軍。隨其役事之就緖。鱗次減去之意。敢啓。傳曰。知道。
정조 3년
鄭元始。以義禁府言啓曰。黑山島定配罪人龜柱。先加圍籬。以待朝家處分事。命下矣。黑山島定配罪人龜柱。卽爲發遣府都事。與地方官眼同。先加圍籬之意。敢啓。傳曰。知道。
정조 3년
領府事鄭弘淳箚曰。伏以。日月流駛。仁淑元嬪靷期奄迫。中外悲慟。益復如新。仍念臣之區區所自效。只在於筋力奔奏。隨事盡瘁。而頃於敦府進香之日。適有賤疾。實無自力之望。終犯闕禮之科。揆以邦憲。合被重罪。聖度寬貸。只從薄罷。臣誠懐恩訟愆。以感以悚。不自意恩敍旋降。爵秩如故。臣聞命兢惶。無以自措。噫。臣之罪負。雖在庶僚。尙云難貰。矧玆名以大官。而位在儀表之地乎。聖念雖出於涵覆。私分冞切於悚恧。玆敢冒控短章。略暴危悃。伏乞聖慈。重降譴罰。以昭法紀。不勝幸甚。取進止。答曰。省箚具悉卿懇。一時體例間事。眞所謂匪怒也。且予旣無深意。卿安用介懐。卿其安心勿辭。須卽肅命。仍傳曰。此批答遣史官傳諭于領府事。
정조 3년
己亥六月二十八日。兼春秋洪光一。禁府啓目。時囚罪人白東俊。因慶尙監司査啓照律。何如。傳曰。依允。
정조 3년
己亥六月二十八日申時。上御誠正閣。推考房承旨入侍時。左副承旨鄭元始。假注書李百亨。記事官金健修李信祜。以次進伏訖。上曰。今已開政乎。元始曰。姑未爲之矣。上曰。卯時以開政下敎。而尙不擧行。紀綱所在。其果成說乎。仍命書傳敎曰。近者百隷。莫不怠慢。而至於銓曹。則所任。尤非閑漫各司之比。雖謂之表率。可也。以政坐事。前後申飭。非止一再。至於今日。則次對時下政命。而兩銓諸堂。旣皆入侍親聽矣。退卽擧行。固何所妨。而況提問之下。猶不開政。飭敎之後。强始赴坐。以在闕之政官。而卯初命下。申後開政者。不但事未前聞。其於傷體貌壞紀綱。子則以爲所係非細。豈以予事事必皆任之。不欲提撕而然乎。目今朝象。未見不大聲以色之效。秪覺泛泛悠悠。日趨玩愒委靡莫可收拾之境。豈非大可寒。心者乎。今日吏兵曹赴政堂上。姑先越俸三等。該房承旨。亦皆爲先從重推考。又命書傳敎曰。旣以當處分下敎。則赴政政官。不可晏然開政。吏曹參判兪彦鎬。卽爲牌招開政。上命退。承史以次退出。
정조 3년
己亥六月二十八日酉時。上御誠正閣。坐直承旨入侍時。左副承旨鄭元始。假注書李百亨。記事官金健修李信祜。以次進伏訖。上命書傳敎曰。政批旣命仍爲之。而儲窠甚多。勿論緊漫。今日政盡數差出。上曰。分付吏曹大提學及雖堂下。應不出之外。使之一倂差出。賤臣承命。分付。又命書傳敎曰。兩道道臣。皆以守令移拜。灣尹廣尹之代。斯速薦望事。言于廟堂。上命退。承史以次退出。
정조 3년
行都承旨沈頤之坐。左承旨尹冕東坐直。右承旨蔡弘履坐。左副承旨鄭元始坐。右副承旨洪樂彬坐。同副承旨尹塾坐直。注書鄭東浚仕李兢淵病。假注書李百亨仕直。事變假注書朴奎淳仕。
정조 3년
洪樂彬啓曰。大司憲趙時俊未肅拜。執義兪彦鏶在外。掌令金鍾厚在外。南鶴聞陳疏留院。持平洪樂淵受由在外。李濟萬呈辭。今日以監察茶時之意。敢啓。傳曰。知道。
정조 3년
傳于洪樂彬曰。昨日文參上復職傳敎中。詞訟外幾窠之幾字。司謁落漏。當該司謁。從重推考。
정조 3년
傳于沈頤之曰。政事當日爲之。
정조 3년
備邊司薦望。以宋煥億爲廣州府尹。鄭志儉爲義州府尹。
정조 3년
傳于沈頤之曰。直閣今日政差出。
정조 3년
有政。吏批。判書鄭尙涥病。參判兪彦鎬進。參議柳戇病。行都承旨沈頤之進。啓曰。判書鄭尙淳。參議柳戇。俱以病不來。小臣獨政未安。何以爲之。敢稟。傳曰。仍爲之。又啓曰。奎章閣直閣。今當差出。而擬望之人乏少。外任竝疑。何如。傳曰。允。以趙尙鎭爲掌樂正。李德熈爲光陵令。徐命珪爲東部都事。金熹爲奎章閣直閣。朴師崙爲驪州牧使。韓晩裕爲江原都事。通德郞洪廷準贈吏參例兼。進士洪澤贈吏議。以上同敦寧洪檢考祖考。依法典進贈。
정조 3년
兵批。判書權噵病。參判鄭民始病。參議柳義養病。參知鄭宇淳入直進。左副承旨鄭元始進。江原道兵馬水軍節度使單具㢞。洪忠道兵馬水軍節度使單李明中。廣州鎭兵馬節度使單宋煥億。京畿右防禦使單宋煥億。
정조 3년
傳于尹冕東曰。禮房承旨。持各祭祭報府入侍。
정조 3년
掌令南鶴聞疏曰。伏以時序貿遷。淑昌宮啓靷在邇。仰惟聖情傷悼。益復如新。仍伏念臣叨縻見職。今已數旬矣。若其獻替陳列。固不可責之於如臣魯劣愚蒙者。而至於國賊君讐。尙容偃息。王法之不可不伸。人彝之不可不明者。則臣亦張膽摩拳。恥居人後。誓不與此賊俱生。而適因向者之違召。以致屢日之竢勘。故紙騰傳。亦至久闕。不職之罪。固無所逃。卽者賓對有命。召牌儼臨。在臣分義。固當竭蹶承膺。一登前席。以伸沐浴之義。而彌日患暑之餘。挾食之症。夜又兼發。吐瀉無數。刺痛難忍。雖欲自力起而旋仆。以此病狀。實無趨朝之望。玆不得不略暴徵懇。仰瀆崇聽。伏乞聖明。亟削臣所帶之職。仍治臣逋慢之罪。以爲溺職者之戒焉。臣方乞解。豈宜贅陳。而亘中憂憤。自激於病思昏憒之中。敢此略控焉。嗚呼。合辭中諸賊。尙貸首領。假息於此天地者。今幾日月也。三司之臣。沬血請討。必誅乃已者。亦幾日月也。國體之虧損。人心之潰裂。殆無餘地。有識寒心。容有極哉。噫。彼鄭妻之千妖萬惡。實爲逆之魁罪之首。而殿下所以起警儒賢之疏。赫奮天討之威者。不過移置於畿輔咫尺之島。而此亦年前已下之命。今始勉從而已。顧安足懲治其萬一也哉。臣於此。有以知我殿下嚴隄防誅亂逆之聖斷。終失於泥於小恩。優游容忍。恐無礪大義伸王章之日。若然則龜賊之島配。謂之罪已懲。而不寘之法。相福瑩中。謂之罰已行。而不加之律乎。上稽邦典。俯聽輿論。萬萬無此理。臣未知殿下何所持疑。而不斷至此。亦何所企待。而靳允若是乎。嗚呼。我聖上御極以後。凡所以飭勵臣工。施措政令者。只以一䛋字爲主。痛革文具。禁祛虛僞。朝象時風。可期丕變。而獨於此莫大莫重誅逆杜亂之義理。則下之所爭。只歸於不誠之科。上之所答。亦近於應文之具。因循度日。玩愒經年。三司交章。公車殆滿。臺廳聯啓。袖紙生毛。當官者則雖或竭誠致討。而見聞者皆以例套爲譏。今臣此疏。亦不過爲衆目傳笑之資而已。豈意國家懲討之大典。反惹今日文勝之弊也。至如喉院陳啓。事體尤重。有異於臺閣之日傳故紙。而近日以來三司登筵。未得蒙允。則輒發院議。仍成例規。其次第擧行者。則寂然無聞。蓋緣如臣者之不忠無似。徒縻臺銜。不能碎首彤陛。積誠回天之致。而夫以我殿下神武英斷。其鋤去亂類。不啻若一腐鼠耳。顧何待群僚之交口煩瀆之請哉。臣愚死罪。竊以爲目今朝廷間第一急務。不出乎討逆二字。此類未殲。則王綱頹矣。天彝斁矣。雖嘉謨滿前。美政日敷。亦不足稱也。伏願殿下。更加三思。以殄遏禍本。爲懋實之一大政。明正典刑。昭布中外。使億兆臣庶。咸知大聖人奉天行討大公無私。則豈不休哉。豈不盛哉。臣無任屛營祈懇之至。答曰。省疏具悉。所陳當留意。爾其勿辭察職。
정조 3년
己亥六月二十九日申時。上御誠正閣。禮房承旨入侍時。左承旨尹冕東。記事官鄭東浚金健修李信祜。以次進伏訖。上命讀公事。冕東讀奏。仍命書判付訖。命退。承史以次退出。
정조 3년
行都承旨沈頤之坐。左承旨尹冕東坐直。右承旨蔡弘履坐。左副承旨鄭元始坐。右副承旨洪樂彬坐。同副承旨尹塾坐直。注書鄭東浚病李兢淵病。假注書李百享仕直。事變假注書朴奎淳仕。
정조 3년
尹冕東啓曰。今此啓殯祖奠遣奠時。親祭告文。當爲製進。藝文提學洪樂命。待明朝牌招。何如。傳曰。允。
정조 3년
傳于洪樂彬曰。不入來兩司竝牌招。
정조 3년
鄭元始啓曰。假注書李百享。以行副司直洪國榮所奏禁營餉色太換送擧條中太一千四百石之百字。落漏書入。事甚疎忽。推考警責。何如。傳曰。允。
정조 3년
傳于尹塾曰。觀此禁府錄啓公事。當此歊炎。滯囚猶至數人。已保放者。未査啓者外。皆令今日開坐。或取招。或照律。或議處以聞。時囚中前虞候李栭漢。初以待出場讞啓爲敎矣。今則柳鎭恒。該府旣已議處。栭漢。亦不可公然淹囚。一體議處中官宋來泰。令內侍府。刋名後放送事。竝卽分付該府。
정조 3년
尹冕東。以實錄廳郞廳。以摠裁官意言啓曰。本廳堂上行副司直李徽之。還爲差下。依前纂修郞廳沈煥之。以身病久不仕進。今姑減下。竝與黃昇源削職代。以弘文館副修撰沈樂洙。兵曹佐郞權以綱差下。使之察任。何如。傳曰。允。
정조 3년
又以魂宮都監禮葬都監郞廳。以都提調意言啓曰。都廳郞廳鄭志儉。昨日陞拜義州府尹矣。郞廳之除拜外任者。自前有仍帶兼察之例。今亦依此。使之仍察。何如。傳曰。允。
정조 3년
蔡弘履。以漢城府言啓曰。松都市民五十名。今方上來。轝士軍自願。而今則各差備軍丁。自轝士廳。旣已分排。他無使役處。渠等俱是市民。則有難責定於坊民之役。引曳軍中。依前添付使用後。卽爲下送之意。分付轝士大將。何如。傳曰。允。奉轝後卽其地。以傳敎內辭意。勞問後下送。下送時令惠廳。各給米升事。分付陪往大將處及惠廳。
정조 3년
鄭元始。以都摠府言啓曰。今此仁淑元嬪下玄宮時及返虞哭禮親臨時。寶劍四員。旣已受點。侍衛二員。不可不備員。而都摠管一員。都監堂上進去。都摠管一員。副摠管一員未肅拜。都摠管二員未差。侍衛將不得備員。二員未差之代。令該曹卽爲口傳差出。以爲備員侍衛之地。何如。傳曰。未肅拜摠管許遞與未差之代。口傳差出。
정조 3년
兵曹口傳政事。以趙㻐海溪君安川君烓爲都摠管。鄭昌順爲副摠管。
정조 3년
傳于尹塾曰。全羅道古群山漂人止泊處。另加守護供饋。卽爲依願移接內洋事。星火分付道臣處。
정조 3년
吏曹兼知實錄事李徽之。兼實錄編修官沈樂洙權以綱。
정조 3년
傳于尹塾曰。朝者以今日卽無故日。而兩司請牌啓辭。何不入之。有所下敎。而又以都憲雖已肅命。而他臺臣之果亦詣臺與否。又有所提問於該房矣。中官司謁。轉相誤傳。至有未入來臺諫牌招事。書出傳敎之擧云。中官則査問知名。以從重推考捧傳旨。雖以政院言之。傳敎之下。受書頒布。似非異事。而論以惟允之責。兩司旣皆備員。方又傳啓。則決知其誤傳之敎矣。然則何不以兩司詣臺。方傳合啓。此外臺諫。更爲牌招乎云云。不卽覆稟乎。傳敎書出承旨。亦爲推考。
정조 3년
大司憲趙時俊。司諫洪彦喆。掌令南鶴聞。持平洪樂淵。校理鄭淵淳。副校理柳孟養尹行元。正言安廷玹。修撰趙鼎鎭徐有成。副修撰沈樂洙金宇鎭啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺凜然。苟有體國大臣。雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻痛矣。龜柱之罪。可勝誅哉。顧其地處。如何。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章癸。陳之於先大王之前乎。臣等於筵敎中。若有俯詢。其將何辭。仰對之諭。讀之未半。不覺寒心而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之罪。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸逆之招觀之。根柢之所萌孼。龜賊也。窩窟之所豢養。龜賊也。其在塞亂源杜禍本之道。尤不可假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。答曰。不允。
정조 3년
大司憲趙時俊。司諫洪彦喆。掌令南鶴聞。持平洪樂淵。獻納李碩九。正言安廷玹啓曰。敬彬之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂。爛熳同參於啓能凶慘不道之謀。而只誅其身。王章已失。與憤未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知之理。而忍杖不服。遽有酌處之命。仍令王府。設鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔摧於擧世擯棄之中。特又寬宥於贓汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之結案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。答曰。不允。
정조 3년
掌令南鶴聞。持平洪樂淵啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究厥所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削黜罪人金漢耆。亟施竄配之典。竄配罪人金載順附麗諸逆。受人指點久矣。當此新化之後。宜思政革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲辰蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謪以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。罪人南興老。以逆述之狎客。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府。設鞫得情。快正王法。瑩中之附麗凶逆。擧世所共知。而乙未冬。相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛熳參涉。又敢作爲萬萬叵測之語。恣意護逆。甘心死黨。至登於道臣之密啓。究其情迹。與量海後翼。一串貫來。則不可以孤雛腐鼠。而有所容貸。請慶源府定配罪人鳴遠。依律處斷。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈聽一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤迹之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕。罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任。同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。爲先絶島定配。亂逆終古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。棊列鄰鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之甚。而至於親喪散髮。雖。無識下賤。壹是行之者。而不散髮。卽量賊創行於渠家。奎五效行於其姪。則可知其傳授心法。與量賊。一而二。二而一也。噫。彼五人之負犯。何如。而俱爲漏網之魚。尙逭黨與之治。論以王法。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府。設鞫嚴問。究覈得情。答曰。不允。
정조 3년
左承旨尹冕東。同副承旨尹塾啓曰。伏以今日兩賊之凶。爲今日神人之所積怒。爲今日擧國之所共討者。凡幾年矣。兪音久閟。輿憤莫洩。何幸天心開悟。邦憲略加。海島出置之敎。荐棘先施之命。相繼頒下。此雖有歉於直斷以法。而中外人情。尙或以爲猶賢乎已者。吁亦慼矣。其所冀望之切。比前愈倍。庶幾乾斷赫然。斧鉞之典。不日將下。而乃者三司合辭之批。又何爲以依舊例降。漠然無允許之期。臣等於此。實不覺相顧愕眙。直欲碎首沬血而不可得也。噫嘻。兩凶之罪。言固支離。千古以來。亂逆何限。而未有若鄭妻龜柱之比。此非獨今日之罪人。卽是先王之罪人。又非獨先王之罪人。卽是宗社之罪人。只愧臣等不忠無狀。未能如張柬之之直斬妖女。段秀實之手擊凶豎。尙忍與君父之讐。共戴一天。而若其日夜腐心。口燥唇乾。號呼而不知止者。蓋亦出於一段狗馬之性。夫以我聖上日月之明。豈不俯燭。而一味靳允。又至此極。臣等抑塞憂悶。誠莫知其所以也。此雖臣等忱誠淺薄。不能孚感之致。而使臣等進退靡據。相率入於不忠無狀之域者。亦豈不有欠於大聖人體下盡物之德耶。夫獸窮則搏。鳥窮則攫。兩凶之不生不滅。亦可謂窮矣。死中求生之計。奚所不至。而況其婢僕之多率。家舍之擇占。惟意所欲。少無顧忌。卽此一事。奸謀猾習。猶不知戢。尤可凜然。以此逞凶。何變之不圖。且其金錢滿國中。黨羽遍京外。量翼旣死。而璟默又踵。如此氣焰。如此布置。雖古之權凶。一失勢之後。未嘗有者。兩凶不誅。則論彝無可明之日。兩凶不死。則國家無安枕之時。義理之正。典章之嚴。姑舍勿論。而只以防患之道言之。桐浦如帶之水。黑嶼一重之棘。其可遏百計潛售之路。而以是爲目前救急之策者。其亦窘矣。古今天下。寧有這樣事乎。言念及此。太息之不足。至於流涕。流涕之不足。至於慟哭。奈之何察微之明。聽卑之聰。獨阻於三司之啓。又獨阻於臣等籲耶。是之謂泄泄猶沓沓也。兩凶之外。諸賊之罪。豺狼狐狸之別。縱有先後。鷹鸇鳥雀之義。宜無異同。竝乞亟降明命。一施天憲。以安宗社。以慰臣民。答曰。不允。
정조 3년
己亥六月三十日。兼春秋洪光一。禁府。柳鎭恒杖八十收贖奪告身三等啓。傳曰。功減一等爲良如敎。
정조 3년
禁府啓目。李栭漢別無可問。合有分揀之道。上裁。何如。傳曰。依回啓施行爲良如敎。
정조 3년
傳于尹冕東曰。都提調都監堂上入侍。
정조 3년
尹塾啓曰。今此仁淑元嬪神主。奉詣殯宮時。門單子誤爲磨鍊以入。事甚未安。當該兵曹堂上。推考警責。何如。傳曰。允。
정조 3년
吏曹口傳政事。以林泰遠李始郁爲禁府都事。禁府都事洪絲浩。司饔奉事尹廷烈相換。
정조 3년
傳于尹冕東曰。都承旨與左議政入侍。
정조 3년
吏曹口傳政事。奉敎徐龍輔。待敎金勉柱。
정조 3년
沈頤之啓曰。吏曹判書鄭尙淳。特敎牌招之下。屢度催促。而懸牌闕下。終不膺命。事體道理。誠極未安。推考警責。何如。傳曰。俄者傳敎中。旣盡開釋。又以匪怒之意。有所提喩。則分義道理。焉敢復事引義。事之寒心。莫甚於此。吏曹判書鄭尙淳。從重推考。違牌之望。旣命勿爲呼望。則進與不進。旣無可論。仍以前牌。使之申飭膺命。
정조 3년
鄭元始。以備邊司言啓曰。全羅道古群山漂人止泊處。另加守護供饋。卽爲移接內詳事。星火分付道臣處事。命下矣。謹依傳敎。今方星火發關分付於道帥臣。而所傷船什。使之改給。所着衣服。亦令造給。而引入內洋後。依其願待風高。捧手稟後。卽令發送。而回還時越海糧及塩醬柴油等物。考例優給。以示朝家優恤之德意。留住間。禁雜人等節。各別嚴飭於道帥臣處。俾無疎虞之慮。待其發送狀聞之來。令槐院撰出咨文。別定禁軍。騎撥下送于灣府。使之傳給鳳城將。以爲轉送北京之地。何如。傳曰。允。
정조 3년
又以禮曹言啓曰。今此仁淑元嬪發靷前一日。至發靷日各祭。依傳敎。更爲別單書入之意。敢啓。傳曰。知道。
정조 3년
尹冕東。以禮曹言啓曰。遣奠時則陪從官入參。而在都百官。祖傳後。先詣路祭所事稟定矣。原節目中。更爲付標以入之意。敢啓。傳曰。知道。
정조 3년
洪樂彬。以義禁府言啓曰。高山察訪宋銓。爲先令該府。拿問口招以聞事。傳旨啓下矣。宋銓時在京畿富平地云。依例發遣府羅將。拿來。何如。傳曰。允。
정조 3년
又以義禁府言啓曰。明日仁淑元嬪發靷時。各差備都事六員及本府入直都事。當直入直都事。公事回公都事。當爲分排。而無以備數。都事李德熙遷轉之代。令該曹口傳差出。出使都事洪絲浩。亦令該曹。口傳相換。以爲分差之地。何如。傳曰。允。被囚都事照律。則自當見汰。爲先改差。與遷轉之代。竝卽口傳差出。近來都事。出使考喧等事。皆不得成樣。爲害非細。今番則以可合人。另加擇差。
정조 3년
大司憲趙時俊。司諫洪彦喆。掌令南鶴聞。持平洪樂淵。獻納李碩九。校理鄭淵淳。副校理柳孟養尹行元。正言安廷玹徐有鍊。修撰趙鼎鎭徐有成。副修撰金宇鎭沈樂洙啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。措辭見上答曰。不允。
정조 3년
大司憲趙時俊。司諫洪彦喆。掌令南鶴聞。持平洪樂淵。獻納李碩九。正言安廷玹徐有鍊啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。設鞫得情。請還寢李觀源。定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。
정조 3년
持平洪樂淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙亟令。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。爲先絶島定配。請李璟韓後良金默行金纘柱金奎五。竝令王府。設鞫嚴問。究覈得情。措辭見上答曰。不允。
정조 3년
正言徐有鍊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大爕。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權詡。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。措辭見上答曰。不允。
정조 3년
左承旨尹冕東。右副承旨洪樂彬啓曰。伏以臣等。昨者略貢憂憤之忱。仰冀開許之音。及奉批旨。又以不允爲敎。臣等終宵繞壁。寸衷愈激。今日三司之啓。又復如昨日之例批。一日二日。前啓後啓。不過爲應文之歸。群下之忱誠淺薄。固難望於上天之格回。以臣等抑塞悶隘之情。亦不能無憾於天地之大矣。畿邑薄竄。豈足以勘妖女之惡。海島加棘。亦何以防猾賊之凶乎。國勢孤危。人心無底定之期。倫綱斁絶。典章無可伸之日。此所以爲殿下臣子者。唇焦口燥。不得請則終不可已者也。臣等雖甚愚下。亦具人性。而忝在近密之地。以殿下體下之仁。豈忍使臣等。靦然無君讐國賊。同戴一天。而恬不知痛耶。上下相持之際。國體之虧損。已無餘地。群情之怫鬱。轉而益甚。伏乞聖明。翻然回思。廓揮乾斷。亟允三司之請。快正諸賊之罪焉。答曰。不允。
정조 3년
己亥七月初一日辰時。上御誠正閣。都監都提調都監堂上入侍時。左議政徐命善。刑曹判書金華鎭。禮曹判書鄭光漢。行都承旨沈頤之。記事官鄭東浚金健修李信祜。以次進伏訖。命善曰。日間聖體候。若何。上曰。一樣矣。上曰。都監擧行。不無爲弊之端。必從約省減。其他園所役民等事。亦皆從約爲之。毋至濫度之患。可也。命善等曰。別無爲弊之端矣。上曰。園所地形。予未詳知。而聞太近都城云。得無如何之嫌乎。命善曰。雖典都城相近。里數幾爲二十里矣。上曰。都監凡節。必從約爲之也。仍命退。諸臣以次退出。
정조 3년
己亥七月初一日巳時。上御誠正閣。左議政入侍時。左議政徐命善。行都承旨沈頤之。記事官鄭東浚金健修李信祜。以次進伏訖。上曰。更思之。園所若太近於都城。則極涉如何。卿須更思爲之也。命善曰。少無如何之歎矣。命善曰。卽見平壤罪人車京保。到配狀本。京保之罪。旣以僞造圖署帖文爲目。則僞造勿論大小。自有其律。況聞內侍府所用。非圖署卽印信云。本營之引關防印記條。遽以徒三年照律。雖未知其間委折。而罪名與照律。若是相左。不可以已發配而置之。平安監司金鍾秀推考原狀啓。令該曹更爲査實稟處。何如。上曰。依爲之。出擧條命善曰。副校理柳孟養。前任注書時日記。尙未及修納。而方差接慰官。往來之間。當費數三朔云。日記體重。不可因此而遲滯。柳孟養接慰官之任。許遞。何如。上曰。依爲之。出擧條上命書傳敎曰。近來在下者。或有不善擧行之事。而自上有所申飭。則必欲爲深引之端。然則申飭二字。其將廢閣乎。今聞銓堂陳疏云。非但此時銓任不可輕遞。伊日下敎。亦云匪怒。則何敢若此。況三銓兵判。不過隨行參政。亦何可自引乎。銓堂上疏。已皆退却云。今無可論。吏曹判書鄭尙淳。參議柳戇。兵曹判書權噵。竝卽牌招。申飭行公。又命書傳敎曰。翰林竝口傳付職。頤之曰。諸翰林旣有付職之命。左右史不備。卽爲牌招察任。何如。上曰。依爲之。出擧條上命書傳敎曰。高山察訪宋銓事。極涉痛駭。不有昨年定式者。已是無嚴。而況於以差員辭陛之後。一味隱處。至於狀聞之境。決不可尋常處斷。爲先令該府。拿問口招以聞。仍命退。諸臣以次退出。
정조 3년
己亥七月初一日未時。上御誠正閣。禮房承旨入侍時。左承旨尹冕東。記事官鄭東浚金健修李信祜。以次進伏訖。上命讀狀啓及公事。冕東讀奏訖。上命書公事判付。仍命退。承史以次退出。
정조 3년
行都承旨沈頤之齋宿。左承旨尹冕東齋直。右承旨蔡弘履齋宿。左副承旨鄭元始齋宿。右副承旨洪樂彬齋宿。同副承旨尹塾齋直。注書鄭東浚齋宿李兢淵齋直。事變假注書朴奎淳仕。
정조 3년
啓殯祭罷後。大殿。政院玉堂單子問安。答曰。知道。王大妃殿惠慶宮中宮殿。政院玉堂口傳問安。答曰。知道。大殿王大妃殿惠慶宮中宮殿。藥房口傳問安。答曰。知道。仁淑元嬪發靷後。大殿王大妃殿惠慶宮中宮殿。政院玉堂單子問安。答曰。知道。大殿王大妃殿惠慶宮中宮殿。藥房口傳問安。答曰。知道。
정조 3년
傳于沈頤之曰。承史待令。
정조 3년
沈頤之啓曰。仁淑元嬪發靷。只隔三日。緊急公事外。閑漫公事。不爲捧入之意。敢啓。傳曰。知道。
정조 3년
鄭元始。以兵曹言啓曰。今此仁淑元嬪發靷時。左邊捕盜大將具明謙。以陪往大將。進去園所矣。回還間。以右邊捕盜大將李昌運。姑爲兼察。何如。傳曰。允。
정조 3년
己亥七月初二日卯時。上御集祥門西挾室。諸承旨入侍時。行都承旨沈頤之。左承旨尹冕東。右承旨蔡弘履。左副承旨鄭元始。同副承旨尹塾。記事官鄭東浚李兢淵徐龍輔李信祜。以次進伏訖。上命書啓殯後別奠晝茶禮別奠祝文。上曰。朝奠後卽當啓殯。百官整齊事。分付。上詣殯宮。行朝奠啓殯別奠。還爲殿座。命書傳敎曰。今夜侍衛。只以明日望哭時侍衛仍用。又命書傳敎曰。侍衛旣命。只明日例擧行。挾輦槍釰軍置之。只以入直欄後軍排立事。分付。又命書傳敎曰。發靷時。至端陽門外。待進發乘轎。由協陽門還內。以此知悉。上命退。諸臣以次出。
정조 3년
己亥七月初二日申時。上御集祥門西挾室。諸承旨入侍時。行都承旨沈頤之。左承旨尹冕東。右承旨蔡弘履。左副承旨鄭元始。同副承旨尹塾。記事官鄭東浚李兢淵徐龍輔李信祜。以次進伏訖。上命書傳敎曰。左捕將具明謙。仍佩往來。又命書傳敎曰。右捕將李昌運。卽爲牌招聽傳敎。上曰。祖奠時刻已至。百官整齊事。分付。上詣殯宮行祖奠。還御小次。上曰。都監堂上入侍。都監堂上鄭民始進前。上曰。明日返虞。何時當入來耶。民始曰。似於午時入來矣。上曰。奉冊印差備官。夕上食後。使之待令。上曰。日暮則易致紛擾。神輦儀仗等物。預爲整齊事。分付。上命書傳敎曰。騎馬三匹立之。上曰。宣傳官三員。分送三運所。勞問以來。上曰。陪往大將具明謙入侍。具明謙進前。上曰。轝士軍。能無不實之慮乎。明謙曰。元數甚多。故各別精抄。果無不實之慮矣。上曰。日熱如此。軍人能無病傷者乎。明謙曰。姑無病者矣。上曰。陪往之節。着意擧行。可也。仍命先退。元始曰。興仁門今當留門矣。上曰。宣傳官一員。持標信出去留門。上曰。宣傳官入直外。何不待令乎。上曰。行首宣傳官汰去。出榻敎上詣殯宮。行朝奠朝上食。發靷時至。上詣端陽門外。行哭辭禮。乘輿入協陽門。諸臣退出。
정조 3년
行都承旨沈頤之坐。左承旨蔡弘履坐。右承旨徐有防坐。左副承旨鄭元始坐。右副承旨洪樂彬坐直。同副承旨尹塾坐直。注書鄭東浚仕李兢淵仕直。事變假注書朴奎淳仕。
정조 3년
藥房提調具允鈺。左承旨尹冕東啓曰。日月易邁。仁淑元嬪發靷奄過。仰惟聖情。益復傷悼。達宵勞動之餘。聖體不瑕有傷損之節乎。臣率諸御醫。趁早入診。詳察聖候。有不可已。王大妃殿氣候。何如。惠慶宮氣候。何如。臣不任區區憂慮。敢此問安。竝爲仰稟。答曰。知道。慈殿慈宮氣候一樣矣。仁淑元嬪發靷習日。大殿王大妃殿惠慶宮中宮殿。政院玉堂藥房口傳問安。答曰。知道。大殿王大妃殿惠慶宮中宮殿。朝庭率百官。奉慰問安。答曰。知道。
정조 3년
備忘記。傳于尹塾曰。仁淑元嬪初喪時。複差備中官金景佑。事當加資。而旣已資窮矣。代加亦多有例。中官金性完加資。
정조 3년
傳于沈頤之曰。今番賞典。一人雖兼數事。毋得疊受。傳于鄭元始曰。騎馬一匹立之。傳于尹塾曰。未下直守令。皆令明日辭朝。
정조 3년
兵曹口傳政事。以李敬懋爲左邊捕盜大將。以李漢昌爲禁軍別將。
정조 3년
洪樂彬啓曰。新除授左邊捕盜大將李敬懋。卽爲牌招。命召及大將牌傳令牌。傳授。何如。傳曰。允。以吏曹參議柳戇牌不進。罷職傳旨。傳于尹塾曰。只推。
정조 3년
尹塾。以吏批言啓曰。吏曹佐郞金憙。加資事命下矣。雖已資窮。未經準職。何以爲之。敢稟。傳曰。勿拘下批。
정조 3년
有政。吏批。判書鄭尙淳進。參判兪彦鎬進。參議柳戇牌不進。同副承旨尹塾進。權以綱爲校理。李秉鼎爲禮曹參判。左參贊洪樂性今加輔國。戶曹判書金華鎭鄭光漢以上。今加正憲。西春君爗今加嘉德。掌令南鶴聞今加通政。副司果李枰李亨元以上今加通政。嘉義鄭東仁今加資憲。折衝金夢臣申英以上今加嘉善。吏曹參議柳戇今加嘉善。吏曹佐郞金憙今加通政。加資事承傳。以徐有防爲承旨。柳東亨爲尙衣主簿。金基良爲長興主簿。中官金允謙今加嘉義。梁大宜方得賢以上今加嘉善。文鳳億高夢賢以上今加資憲。金明祐今加崇政。故牧使鄭錫範。贈吏參例兼義州府尹。鄭志儉考。
정조 3년
兵批。判書權噵病。參判鄭民始病。參議柳義養入直進。參知鄭宇淳病。同副承旨尹塾進。副護軍金纘勳成玉分。副摠管李𡊠。分都摠都事閔百恒。以上減下。
정조 3년
傳于尹塾曰。直閣今日政差出。吏批啓曰。奎章閣直閣。今當差出。而擬望之人乏少。外任竝擬。何如。傳曰。允。再政。金宇鎭爲直閣。鄭餘慶爲禮賓參奉。內官金性完今加嘉義。
정조 3년
傳于沈頤之曰。承旨房仍。
정조 3년
傳于尹塾曰。新除授承旨。牌招察任。
정조 3년
又以吏曹言啓曰。頃日政新除授知經筵趙㻐。資級座次。在於同經筵金華鎭之下。陞降單子。依例書入之意。敢啓。傳曰。知道。
정조 3년
徐有防。以禮葬都監郞廳都提調意啓曰。大轝今日丑時。無事到路祭所之意。敢啓。傳曰。知道。
정조 3년
徐有防。以園所魂宮禮葬三都監郞廳。都提調意啓曰。今日辰時。玄室封閉。仍爲灰隔杵築之意。敢啓。傳曰。知道。
정조 3년
尹塾。以園所魂宮禮葬三都監郞廳。都提調意啓曰。今日辰時。吉帷宮題主。仍行立主奠。兼行晝茶禮之意。敢啓。傳曰。知道。
정조 3년
徐有防。以禮葬都監郞廳。都提調意啓曰。下玄室後。燒火物件。洞口外精潔處。堂上郞廳。依例看檢燒火後。別軍書入之意。敢啓。傳曰。知道。
정조 3년
沈頤之。以園所都監言啓曰。正壙前面築灰之由。朝已啓達矣。連爲杵築十二次。已過橫臺板。故退壙內各樣函石排安。始役丁字閣。永排紅箭門之意。敢啓。傳曰。知道。
정조 3년
鄭元始。以備邊司言啓曰。卽見全羅監司鄭一祥狀啓謄報。則以爲異國人七十七名。漂到於靈岩郡於籣鎭露兒甫吉兩島間洋中。而考其票文。見其問情。則果是淸人商船之漂泊者。渠輩情願。所傷什物典石蛤灰等物備給。則待風。從水路速歸云矣。今此異國人之又爲漂到於本道。可謂一時稠疊。而所乘船隻。旣已完固。依其願捧手票後。待風指路。卽爲治送。船隻改備。什物中請得者。不過麻皮蛤灰等物。從所請卽令備給。至於衣袴。渠輩雖或例讓。在朝家柔遠人之道。不可無顧恤之道。依例精造以給。留住間糧饌。回還時越海糧及鹽醬魚藿柴油等物。從厚題給。以示朝家軫念之德意。禁雜人看護等節。各別嚴飭之意。分付於道帥臣處。俾無疎虞之慮。待其發送狀聞之來。與前漂來古群山漂人咨文。竝令槐院一體撰出。下送灣府。傳送鳳城。以爲轉致北京之地。何如。傳曰。允。
정조 3년
徐有防。以賑恤廳言啓曰。依傳敎。松都市民。自願轝士軍五十名。回糧米各三升式。依例分給之意。敢啓。傳曰。知道。
정조 3년
行都承旨沈頤之坐。左承旨蔡弘履坐。右承旨徐有防坐直。左副承旨李秉模坐。右副承旨洪樂彬坐。同副承旨尹塾坐直。注書鄭東浚仕李兢淵病。假注書姜彙鈺仕直。。事變假注書朴奎淳仕。
정조 3년
下直。鍾城府使任觀周。廣州府尹宋煥億。昌寧縣監金思義。連山縣監權惠應。軍成縣監朴綏源。任實縣監李時淵。丹陽郡守曺遠振。載寧郡守李昌會。宜寧縣監洪宣輔。廷安府使洪彦燮。奉化縣監吳泰魯。光州牧使趙時述。豊基郡守沈重奎。梁山郡守金載人。新寧縣監李厚源。高靈縣監金啓漢。驪州牧使朴師崙。木川縣監柳漢奎。靈岩郡守黃泰彦。淸道郡守李琜。龍宮縣監沈景錫。文化縣令金履仁。安義縣監趙光逵。龍潭縣監林夏喆。茂山府使李邦城。
정조 3년
洪樂彬啓曰。大司憲趙時俊呈辭。執義兪彦鏶。掌令金鍾厚在外。一員未差。持平李濟萬傳旨未下。洪樂淵呈辭。今日以監察茶時之意。敢啓。傳曰。知道。
정조 3년
沈頤之啓曰。左副承旨鄭元始。今日不爲仕進。牌招。何如。傳曰。許遞。
정조 3년
注書李兢淵病代。以姜彙鈺爲假注書。
정조 3년
傳于沈頤之曰。下直守令留待。
정조 3년
傳于徐有防曰。右承旨入侍。
정조 3년
備忘記。又傳于曰。長番內官金性完方得賢金得麗竝罷職。
정조 3년
尹塾。以園所都監郞廳。以都提調意啓曰。本都監堂上洪樂性。陞資後時無職名。令該曹口傳付職。都廳金憙。一體付軍職。何如。傳曰。允。
정조 3년
兵曹口傳政事。知事單洪樂性。副司直金憙。
정조 3년
鄭樂彬。以都摠府言啓曰。副摠管鄭昌順。以今初六日宗廟秋享大祭終獻官。祭物看品捧上事。晝仕出去之意。敢啓。傳曰。知道。